## **Prvi festival knjige u Matici hrvatskoj od 15. do 18. rujna 2022.**

## **Matica dobrih knjiga**

**ZAGREB, 9. rujna 2022.** – U Matici hrvatskoj od 15. do 18. rujna održava se Prvi festival knjige pod sloganom "Matica dobrih knjiga". Tijekom četiri festivalska dana predstavit će se 40-ak novih izdanja, a posjetitelji će moći uživati u koncertima i izložbi. **Svečano otvaranje Festivala predviđeno je u četvrtak, 15. rujna 2022. u 11 sati (Ulica Matice hrvatske 2).**

Osim Matice i njezinih ogranaka na Festivalu će sudjelovati i gosti – nakladničke kuće: Alfa, Društvo hrvatskih književnika, Hrvatska sveučilišna naklada, Verbum, Hrvatski institut za povijest i Fakultet hrvatskih studija Sveučilišta u Zagrebu.

Na otvaranju Festivala Matica hrvatska predstavit će *Izabrana djela* Ive Brešana, dok će u glazbenom dijelu nastupiti violinistica Noami Konforta. Uslijedit će predstavljanje knjige Matičina ogranka u Dubrovniku *Otok na kojem cvjetaju limuni* – *Vrtovi nadvojvode Maksimilijana Habsburškog na otoku Lokrumu*.

Prigodnim programom obilježit će se i 180 godina od prvoga broja časopisa *Kolo* (1842–2022), najtrajnijeg hrvatskog časopisa za književnost, umjetnost i kulturu.

U nastavku, upoznat ćemo se sa *Sabranim djelima Ivane Brlić-Mažuranić* (Ogranak MH u Slavonskom Brodu), poezijom Dragana Gortana (Pazin), *Molitvenikom hrvatskih pjesnika II* (Zaprešić), povijesnim romanom *Grof Janković* (Požega), putopisom *Križevački liječnici u pohodu Egiptu* (Križevci).

U večernjem programu, Fakultet hrvatskih studija predstavit će knjigu Ive Džinića, *Dinamika razvoja kulture. Tragedija-drama-ironija*, Hrvatska sveučilišna naklada novi roman Dine Milinovića, *Orfelin, dok* će kraj prvog festivalskog dana biti rezerviran za otvaranje izložbe i koncert.

Od ostalih dana valja izdvojiti predstavljanje jedne od zadnjih knjiga akademika Viktora Žmegača, *Vrhunski europski romani,* kao i časopisa *Republika* (Društvo hrvatskih književnika), *Književna revija* (OMH u Osijeku), *Riječi* (Sisak), *Zadarska smotra* (Zadar), dok će Hrvatski institut za povijest predstaviti *History of Croats*, br. 2, Verbum nagrađivani roman *Bakhita*, a nakladnička kuća Alfa esej Jacques Maritain: *Kršćanstvo i demokracija*.

Promocije moderiraju Zrinka Turalija Kurtak, Tamara Džebić Šaljan, Luka Šeput i Božidar Petrač.

Detaljan program i informacije o pojedinačnim predstavljanjima bit će dostupne na [mrežnim stranicama Matice hrvatske](https://www.matica.hr/zbivanja/prvi-festival-knjige-u-matici-hrvatskoj-1518-rujna-2022-3451/).

[PROGRAM](https://www.matica.hr/media/uploads/program_festival_knjige__u_matici_hrvatskoj_15-18.rujna_2022.pdf)

**KONTAKT**Jelena Gazivoda  
[Matica hrvatska](https://www.matica.hr/)  
Ulica Matice hrvatske, Zagreb  
E: [mediji@matica.hr](mailto:mediji@matica.hr)  
M: +385 99 396 8255